แนะนำเกษตรกรมันสำปะหลัง สำรองท่อนพันธุ์มันสำปะหลังคุณภาพดีให้เพียงพอ หลังแนวโน้มจีนมีความต้องการต่อเนื่อง
นายกีรติ รัชโน อธิบดีกรมการค้าต่างประเทศ เปิดเผยว่า ปัจจุบันมีผลผลิตมันสำปะหลังปี 2563/64 ออกสู่ตลาดแล้วกว่าร้อยละ 80 คงเหลือผลผลิตอีกร้อยละ 20 ที่จะทยอยออกสู่ตลาดในช่วงเดือนเมษายน – กันยายน 2564 ถือว่าอุตสาหกรรมมันสำปะหลังไทยเข้าสู่ช่วงท้ายของฤดูเก็บเกี่ยวในปีนี้แล้ว โดยกรมฯ ได้เป็นสื่อกลางระหว่างสมาคมผู้ส่งออกมันสำปะหลังที่เกี่ยวข้องกับสำนักงานส่งเสริมการค้าในต่างประเทศ เพื่อให้ทูตพาณิชย์เร่งขยายตลาดส่งออกมันสำปะหลัง รวมทั้งส่งเสริมและผลักดันการส่งออกมันสำปะหลังไปยังตลาดใหม่ที่มีศักยภาพ เช่น ตุรกี นิวซีแลนด์ อินเดีย เป็นต้น เพื่อรองรับผลผลิตมันสำปะหลังในฤดูกาลถัดไป โดยคาดว่าในปีการผลิต 2564/65 ผู้ผลิตแอลกอฮอล์จากมันสำปะหลังของจีนจะยังมีความต้องการซื้อมันสำปะหลังไทยในปริมาณมาก เนื่องจากราคาข้าวโพดเลี้ยงสัตว์ในจีนที่เป็นธัญพืชทดแทนมันสำปะหลังยังคงอยู่ในระดับที่สูง โดยราคาข้าวโพดเลี้ยงสัตว์ของมณฑลซานตง ณ วันที่ 31 มีนาคม 2564 เฉลี่ยอยู่ที่ 2,960 หยวนต่อตัน ปรับตัวลดลงร้อยละ 5.4 จากเดือนก่อนที่มีราคาสูงสุดเป็นประวัติการณ์อยู่ที่ 3,130 หยวนต่อตัน กรมการค้าต่างประเทศ ขอแนะนำให้เกษตรกรมันสำปะหลังเตรียมท่อนพันธุ์มันสำปะหลังคุณภาพดีและปราศจากโรคใบด่างมันสำปะหลัง ให้เพียงพอกับปริมาณความต้องการมันสำปะหลังที่มีแนวโน้มเพิ่มสูงขึ้นในปีการผลิตถัดไป และขอให้เกษตรกรรวมกลุ่มกันแปรรูปหัวมันสำปะหลังเป็นมันเส้นเพื่อเก็บไว้จำหน่ายในช่วงราคาที่เหมาะสม ซึ่งช่วยดูดซับอุปทานส่วนเกินในช่วงที่ผลผลิตออกสู่ตลาดมาก ลดปัญหาการกดราคารับซื้อ เพิ่มทางเลือกให้กับเกษตรกรในการจำหน่ายผลผลิตช่วงมกราคม – กุมภาพันธ์ 2564 ไทยส่งออกสินค้ามันสำปะหลังรวม 1.971 ล้านตัน  เพิ่มขึ้นร้อยละ 50.29 มีมูลค่า 683.72 ล้านเหรียญสหรัฐฯ เพิ่มขึ้นร้อยละ 48.36 เมื่อเทียบกับช่วงเดียวกันของปีก่อนที่ส่งออกตลาดส่งออกสินค้ามันเส้นที่สำคัญคือ จีน สัดส่วนร้อยละ 99 โดยมีภาษีนำเข้า 0% ตั้งแต่ปี 2549 ภายใต้ FTA ASEAN-China